12 Moaposetoloi Paulo o ne a etsa Keresete. E re ka Paulo a ne a latela dikgato tsa ga Keresete gaufiufi, o ne a ka kgona go bua a gololesegile a rotloetsa bakaulengwe ba gagwe gore ba mo etse. (1 Bakor. 11:1) Le fa a ne a rotloetsa Bakeresete ba kwa Korintha gore ba nne ba senke ka tlhoafalo dimpho tse di rileng tsa moya tse di neng di le teng mo lekgolong la ntlha la dingwaga, tse di jaaka go fodisa le go bua ka diteme, Paulo o ne a ba bontsha gore go ne go na le sengwe se se botoka se ba neng ba ka se latelela. O ne a tlhalosa jaana mo go 1 Bakorintha 12:31: “Le fa go ntse jalo ke lo bontsha tsela e e di gaisang tsotlhe.” Mafoko a a mo ditemaneng tse di latelang a bontsha gore eno e ne e le tsela e e di gaisang tsotlhe ya lorato. E ne e di gaisa tsotlhe jang? Paulo o ne a tlhalosa gore o kaya eng. (Bala 1 Bakorintha 13:1-3.) Fa a ne a na le bokgoni jo bo tlhomologileng e bile a dira dilo tse dikgolo mme a se na lorato, o ne a tla bo a le eng? O ne a tla bo a se sepe! O ne a tlhotlhelediwa ke moya wa Modimo go tlhalosa ntlha eno ya botlhokwa. Ruri o re amile tota ka go tlhalosa ntlha eno!